สรรพสามิตเอาจริงลุยคุมเข้มตรวจสุรา
ครม.ให้ดาบสรรพสามิตตรวจสุราปนเปื้อน กำหนดมาตรฐานระดับเดียวกับสากล
21 มี.ค. 2562

ครม.ให้ดาบสรรพสามิตตรวจสุราปนเปื้อน กำหนดมาตรฐานระดับเดียวกับสากล
นายณัฐกร อุเทนสุต ผู้อำนวยการสำนักแผนภาษี กรมสรรพสามิต เปิดเผยว่า คณะรัฐมนตรี (ครม.) อนุมัติในหลักการให้กรมสรรพสามิตเป็นผู้ตรวจสอบและวิเคราะห์คุณภาพสุราให้เป็นมาตรฐานเดียวกัน ทั้งสุราที่ผลิตในประเทศและสุรานำเข้าจากต่างประเทศ เพื่อสุขภาพอนามัยของประชาชนและสอดคล้องกับแนวทางปฏิบัติอย่างเท่าเทียมและตามหลักสากล
ทั้งนี้ พ.ร.บ.ภาษีสรรพสามิต พ.ศ. 2560 ออกกฎกระทรวงการอนุญาตนำสุราเข้าปฏิบัติเช่นเดียวกับสุราในประเทศ โดยให้ผู้ผลิตสุราในประเทศและผู้นำเข้าสุราต้องส่งตัวอย่างสุราที่ผลิตได้เพื่อตรวจวิเคราะห์คุณภาพก่อนอนุญาตให้ผลิตออกจำหน่าย
นายณัฐกร กล่าวว่า หลังจากนี้จะมีการออกประกาศกรมสรรพสามิตเพื่อกำหนดหลักเกณฑ์ การตรวจวิเคราะห์คุณภาพสุราสำหรับสุราที่ผลิตในประเทศและสุรานำเข้าใหม่ โดยแบ่งเป็น 4 มาตรฐาน ได้แก่ มาตรฐานไวน์ มาตรฐานสุราแช่อื่น มาตรฐานสุรากลั่น และมาตรฐานเบียร์ จะต้องไม่มีสารปนเปื้อนเกินมาตรฐานกำหนด เช่น เหล็ก ตะกั่ว ทองแดง สารหนู เป็นต้น